
ROUVA
SUPERSOTILAS


(subst.) =








1. Oman arvonsa tunnistava nainen, joka toimii toverillisena
taisteluparina sekä itselleen että muille.



2. Hän on oman elämänsä päähenkilö ja päätöksentekijä sekä oman
ainutlaatuisen polkunsa määrätietoinen toteuttaja.








ESIPUHE







Intissä kaikki näyttävät päältäpäin samalta, marssivat samaan
tahtiin ja taistelevat samaa taistelua, mutta totta kai jokaisen
inttikokemus on silti omanlaisensa ja muotoutuu toteuttajansa
mukaan. Tämän oppaan kirjoittaja on se sinnikäs, ujo, nöyrä, pieni
mutta vahva taistelija, josta harvempi olisi uskonut edes olevan
inttiin lähtijäksi tai saati sitten johtajakoulutukseen. Oppaan
sisältö perustuu opittuun, asianmukaisilla lähteillä tuettuun ja
täydennettyyn tietoon ja pääasiassa omakohtaisiin kokemuksiini
inttivuoden aikana yhdessä muiden rinnalla sekä itseni kanssa
käydyistä taisteluista. 










Syitä inttiin lähtöön minulla oli monia. Listan kärjestä poimin
tähän pari itselleni merkittävintä syytä, kuten itseni ja
itsevarmuuteni löytämisen. Ennen inttiin lähtöä olin vailla
päämäärää elämässäni, ja erityisen kiitollinen olen siitä, että
intissä kaiken sen toiminnan keskeltä löysinkin vahvasti suuntaa
ammatilliseen minääni. Toiseksi, pidin inttiin lähtöä tasa-arvo
asiana. Halusin käyttää oikeuteni ja tehdä osuuteni asevelijeni
rinnalla. Lisäksi olen aina halunnut rikkoa naisiin liitettyjä
stereotypioita, lokerointia ja ajatusta naisten tietynlaisesta
kyvyttömyydestä, joten intti tarjosi mahdollisuuden taistella myös
näitä ajatusmalleja vastaan.








Feministihenkisenä onkin hieman vaikea myöntää, että
yksinkertaisesti kaikki naiset eivät selviä perinteisessä
varusmiespalveluksessa – osa naisista ei voisi koskaan edes
kuvitella armeijan vihreisiin astumista ja osa joutuu keskeyttämään
palveluksensa. Tämä on ikävä tosiasia, mutta toisaalta tosi on myös
se, että on olemassa joukko niitäkin naisia, jotka pärjäävät
intissä hyvin tai jopa erinomaisesti. Parhaassa tapauksessa osa
näistä naisista saakin kokea palvelusvuotensa heidän elämänsä
kultaisimpana aikana. 








Haluaisin kertoa edustavani tätä jälkimmäisintä ryhmää, mutta näin
ei valitettavasti kuitenkaan syystä ja toisesta ole. Minä pärjäsin
intissä, mutta silti se jätti minuun syvät arvet. On asioita, jotka
minun olisi ollut hyvä tietää ja ymmärtää jo ennen palvelukseen
astumista, mutta minulla ei ollut häntä, joka olisi ne minulle
osannut kertoa. Juuri tämän takia, ihan niin kuin intissäkin
halusin aina parasta monneilleni, haluan nyt omalla tavallani tukea
lisäksi jokaista jatkossa inttiin pyrkivää naista. Tarkoituksenani
on omia kokemuksiani ja vinkkejä hyödyntäen lisätä tietoutta
naisten vapaaehtoisesta asepalveluksesta, jotta tulevilla
sotanaarailla olisi taas vähän varmempi käsitys varusnaisena
olemisesta sekä hyvät valmiudet saadakseen intistä mielekkään,
ikimuistoisen ja ylpeän kokemuksen.  








Haluan myös, että kaikki muutkin naiset voivat hyötyä tiedoistani.
Oppaani avulla jokainen nainen voi ymmärtää enemmän intistä ja sen
haasteista juuri varusnaisen näkökulmasta katsottuna. Erityisesti
toivon tuovani helpotusta monelle naiselle tuttuun, mutta ei
niinkään toivottuun inttikeskustelu tilanteeseen: siinä kun
kaveriporukan intin käyneet tohkeissaan jakavat parhaimmat ja
kamalimmat palveluskokemuksensa, moni nainen tuskailee jo
pelkästään inttislangin kanssa tuntien itsensä ulkopuoliseksi.
Näinpä toivon, että minun kokemukseni ja tietouteni jakamalla voin
lisäksi auttaa näitä naisia tuntemaan olonsa enemmän osalliseksi
myös keskusteltaessa aiheesta, joka ennen kuului vain miehille.








Haluan, että jokainen nainen voi olla oman elämänsä ROUVA
SUPERSOTILAS. 























1. HYVÄ
TIETÄÄ







Laki, oikeudet ja velvollisuudet








Lain mukaan Naisten vapaaehtoiseen asepalvelukseen voi hakea 18–29
vuoden ikäiset Suomen kansalaiset, jotka sopivat terveydeltään ja
ominaisuuksiltaan sotilaskoulutukseen. Palvelukseen hakenut ja
sittemmin palvelukseen määrätty nainen voi vielä ennen palveluksen
alkua ilmoittaa, ettei aio aloittaa palvelusta. Lisäksi
vapaaehtoista asepalvelusta suorittavalla naisilla on oikeus
keskeyttää palvelus ensimmäisen 45 päivän aikana, esimerkiksi
sotilaskoulutukseen sopimattomuuden tai fyysisten syiden, kuten
vamman tai sairauden takia. (Laki naisten vapaaehtoisesta
asepalveluksesta 1995/194.) Vuosittain noin 20 prosenttia
palvelukseen astuneista naisista keskeyttää palveluksensa,
useimmiten fyysisistä syistä (Malinen 2019; Pääesikunta
henkilöstöosasto 2019, 18). 








Palvelusta suorittavan oikeuksiin kuuluu maksuton majoitus,
muonitus, vaatetus, terveydenhuolto sekä joitakin taloudellisia
etuuksia, kuten Puolustusvoimien maksama päiväraha1 ja Kelalta haettava
sotilasavustus2
(Pääesikunnan koulutusosasto 2020, 40). Naisille vapaaehtoinen
asepalvelus on oikeus kokonaisuudessaan, mutta 45 palveluspäivän
jälkeen naiset ovat kuitenkin asevelvollisia siinä missä
varusmiehetkin, mikä tarkoittaa muun muassa sitä, että he ovat
velvollisia suorittamaan palveluksensa loppuun ja heidät voidaan
määrätä kertausharjoituksiin. Naisten on syytä pitää mielessä, että
inttiin ei tule kuitenkaan lähteä harkinta-ajan turvin pelkästään
kokeilumielessä, vaan alun perin ajatuksella, että palvelus
suoritetaan kunnialla loppuun asti. Palvelukseen ei kannata lähteä
myöskään ihan muuten vain hakemaan hienoja kokemuksia, koska
velvollisuudet eivät pääty TJ0 päivään ja kotiutumiseen, vaan
asevelvollisuuslain (2007/1438) alaisuus jatkuu sen vuoden loppuun,
jona täyttää 60 vuotta.








Laki myös suojaa sotilasta palveluksessa. Varusmiehillä ja
-naisilla on oikeus asialliseen, oikeudenmukaiseen ja
ihmisarvoiseen kohteluun sekä oikeus hakea oikeusturvaa ylemmältä
esimieheltä tai eduskunnan oikeusasiamieheltä. Laki on sotilaan
tukena esimerkiksi tilanteessa, jossa esimies käyttää
käskyvaltaansa väärin alaistaan kohtaan tai sotilas kokee
epäoikeudenmukaista kohtelua. (Pääesikunta 2017, 9.) Lain turva
ulottuu lisäksi kasarmin porttien ulkopuolelle esimerkiksi niin,
että palvelusta edeltävän työnantajan on otettava
maanpuolustusvelvollisuuttaan täyttänyt takaisin työhön
kotiutumisen jälkeen. Tämä edellyttää kuitenkin sitä, että
työntekijä sopii työnantajansa kanssa työhön palaamisesta lain
edellyttämällä tavalla.3 (Laki maanpuolustusvelvollisuutta täyttävän
työ- ja virkasuhteen jatkumisesta 2008/207.) 








Ei mikään makkaranpaistoleiri








Kuka vain lämmölläkin käytyjä inttikeskusteluja kuunnellessaan voi
huomata, että aika todellakin kultaa muistot. Kaiken sen naurunkin
keskeltä paljastuu tarinoita nuoren miehen kehoa ja mieltä
hajottavista kokemuksista. Näiden palveluksen aikaisten rankkojen
kokemusten täytyykin olla syy intin aikana tapahtuvaan, toivottuun
henkiseen kasvuun, jolloin pojista kasvaa miehiä. Mutta jos armeija
kasvattaa pojista miehiä, niin mitä se tekee naisille? 








Haluaisin ajatella, että intissä naisista kasvaa vahvempia ja
itsevarmempia naisia. Naisilla palveluksen rankkuuden syyt
poikkeavat kuitenkin usein miesten syistä, sillä kun miehillä on
rankkaa valvottujen öiden, epäasiallisten kouluttajien sekä perseen
kiinni hitsauksen takia, naisilla näihin muistoihin sisältyy usein
lisäksi kokemuksia ulkopuolisuudesta, yksinäisyydestä sekä
riittämättömyyden tunteesta. Tutkimusten mukaan noin puolet
palvelevista naiset kokee eriarvoista kohtelua ja kiusaamista, ja
yli neljännes naisista kertoo joutuneensa seksuaalisen häirinnän
kohteeksi (Leinonen, Otonkorpi-Lehtoranta & Nikkanen 2017, 30 -
41). Mielenterveyttä koettelevat tapahtumat ovat arkipäivää monelle
naiselle intissä ja ne voivat aiheuttaa rasitusvammoja siinä missä
fyysiset ponnistelutkin. 








Jos fysiikka pettää, fysiikka pettää. Fyysisen puolen haasteisiin
on mahdollista valmistautua etukäteen kohottamalla kuntoa, mutta
palveluksessa todettu kunnon riittämättömyys ja fyysiset vammat
eivät jätä enää montaa toimintavaihtoehtoa. Jos alkupalveluksen 45
päivää ei ole vielä umpeutunut, palveluksen keskeyttäminen on
tietysti mahdollista. Myöhemmässä tapauksessa voidaan sairauden tai
vamman takia myöntää sen laadun mukaan erilaisia vapautuksia.
Vapautus voi olla esimerkiksi muutaman päivän VMTL eli vapautus
marssi-, taistelu- ja liikuntakoulutuksesta tai VP eli vapautus
(päivän) palveluksesta. Vaikeamman vamman tai sairauden tapauksessa
on mahdollista saada e-paperit eli määräaikainen vapautus, jolloin
palvelus keskeytyy, kunnes toisin todistetaan. Viimeistään kolmen
vuoden jälkeen e-paperit saaneen palveluskelpoisuus tarkastetaan
uudestaan ja palvelukseen on mahdollista palata.  








Terveydelliset syyt voidaan nimetä varusmiesten palveluksen
keskeyttämisten johtaviksi syiksi. Niistä liki puolet on
mielenterveydellisiä. Miehiin verrattuna naisten keskeyttämisistä
suurempi osuus johtuu fyysisistä syistä. (Pääesikunta 2020.)
Fyysiset syyt voivat usein jopa pakottaa keskeyttämään palveluksen,
mutta psyykkisten ja henkisten rasitusvammojen tapauksissa tilanne
voi kuitenkin olla toinen. Kotiin lähtö ei ole ainoa vaihtoehto tai
välttämättä vaihtoehto ollenkaan, vaan muiden tukemana,
sinnikkyydellä ja tahdon voimalla viedä loppuun sen minkä on
aloittanut, mielenterveyden puoleisiin haasteisiin pystyy
vastaamaan palveluksen aikanakin. Lähtökohtaisesti palvelukseen
astuessa taistelijan tulisi olla vahvoilla fyysisen kunnon lisäksi
myös mielenterveydellisesti, mutta kuitenkin ongelmia kohdatessa
voi aina luottaa palvelustovereiden tukeen, ja lisäksi
joukko-osastossa on töissä ihmisiä, joille voi puhua. Tällaisia
tukihenkilöitä ovat muun muassa sotilaspappi, sosiaalikuraattori ja
yksikön henkilöstö (Pääesikunnan koulutusosasto 2020, 209). Oman
kokonaisvaltaisen toimintakyvyn ylläpito ja hyvinvoinnin
edistäminen on ensiarvoisen tärkeää jaksaakseen palveluksessa,
mutta sen lisäksi Puolustusvoimien omaan toimintaan liittyviä
epäkohtia tulisi rohkeasti nostaa esiin senkin takia, että ongelmia
voidaan lähtökohtaisesti jo ehkäistä. Onhan Puolustusvoimat
sitoutunut edistämään toiminnallaan tasa-arvoa ja
yhdenvertaisuutta. Jos armeijassa tosiaan on nolla toleranssi
kaikkeen kiusaamiseen, ei mikään kielteinen kohtelu – syrjintä,
epäoikeudenmukainen ja eriarvoinen kohtelu, seksistinen puhe ja
käyttäytyminen –  sinne myöskään silloin kuulu. 








Myös omia kokemuksiani ajatellen voin kertoa, että intistä saattaa
tulla monin tavoin rankka reissu. Minulla intti kolahti kovaa
erityisesti mielen hyvinvointiin, mikä toisaalta oli täysin
odotettavissakin omaamieni luonteenpiirteiden, kuten ujouden takia.
Tästä huolimatta suosittelen palvelusta tai vähintäänkin sen
harkitsemista kaikille siitä kiinnostuneille, koska niin moni
kanssani palvellut nainen koki intin palkitsevana aikana sekä
timanttisena kokemuksena. Lisäksi jos minäkin pärjäsin siellä
vuoden, niin pärjää sitten kyllä moni muukin. Ei ehkä kaikki, mutta
moni. Intti ei ole todellakaan mikään makkaranpaistoleiri, mutta
se, miten pystyy vastaamaan palvelusarjen haasteisiin, riippuu
paljon omasta fyysisestä sekä henkisestä valmistautumisesta, omasta
ongelmia ehkäisevästä toiminnasta. Fysiikkaa on varsin helppo
kehittää ennen palvelusta, mutta fyysisen valmistautumisen ohella
tulee huolehtia, että myös mieli pysyy kropan mukana ja on
vähintäänkin yhtä vahva. Kaikki tiedon kerääminen sekä mahdollisten
haasteiden tiedostaminen vahvistaa ajatusta siitä, mitä intissä
tullaan varusnaiselta vaatimaan ja minkälaisiin fyysisiin sekä
psyykkisiin haasteisiin on syytä varautua. Tämä opas tarjoaa jo
hyvän pohjan tälle tiedolle ja ajattelulle, ja lopuista vastaan
tulevista haasteista selviää hyvällä asenteella. 

